Tolong jelaskan mengenai Latar belakang dari Revolusi Perancis dalam bahasa melayu

Louis XVI naik takhta menjadi raja Perancis ketika negara tersebut berada dalam suatu krisis kewangan di mana pengeluaran hasil negara melebihi pendapatan sehingga Perancis sudah hampir muflis; perkara ini terutama sekali disebabkan penglibatan Perancis dalam Perang Tujuh Tahun dan Perang Revolusi Amerika. Pada bulan Mei 1776, menteri kewangan Turgot dipecat setelah beliau gagal melaksanakan reformasi kewangan. Setahun kemudian, seorang warga asing bernama Jacques Necker dilantik menjadi Bendahara Kewangan; namun penjawatan ini tidak diberikan secara rasmi kerana bermazhab Protestan - ia dilihat menyanggah peranan Kerajaan Perancis sebagai pendokong Gereja Katolik Rom yang menjadi anutan rasmi kerajaan.

Necker menyedari bahawa sistem percukaian di Perancis sangat regresif di mana masyarakat kelas bawahan dikenakan cukai yang lebih besar sementara kaum bangsawan dan agamawan (termasuk pendeta dan paderi) diberikan banyak pengecualian. Necker beranggapan bahawa pengeculaian cukai sebegini harus dikurangkan serta turut mengusulkan untuk meminjam lebih banyak wang agar permasalahan kewangan negara dapat diatasi. Necker menerbitkan sebuah laporan untuk menyokong anggapannya ini yang menunjukkan bahawa hutang negara melebihi angka 36 juta livre. Necker juga mengusulkan pembatasan kekuasaan parlement.

Usulan Necker ini tidak diterima dengan baik oleh para menteri Raja, dan Necker, yang berharap dapat mengukuhkan posisinya, berpendapat bahawa dia sepatutnya dilantik sebagai menteri, namun Raja menolaknya. Necker dipecat dan jawatannya diambil alih oleh Charles Alexandre de Calonne. Calonne dengan cepat menyedari situasi kewangan negara yang  dalam keadaan krisis dan mengusulkan pembentukan kod cukai yang baru.

Usulan Calonne ini termasuk pelaksanaan cukai tanah yang konsisten serta turut dikenakan ke atas pihak bangsawan dan gereja. Kerana ditentang oleh parlement, Calonne mengadakan pertemuan dengan Majlis Bangsawan, berharap mendapat sokongan. Namun perkara yang sebaliknya berlaku apabila pihak Majlis mengkritik Calonne untuk melemahkan  rancangan Calonne. Sebagai respon, untuk pertama kalinya sejak 1614, Raja memanggil Etats-Généraux pada bulan Mei 1789. Pemanggilan ini sekaligus menjadi pertanda bahawa monarki Bourbon sedang dalam keadaan lemah dan tunduk pada tuntutan rakyatnya.